Kannywood: Sharhin Film Din “Mai Kyau” - KannyMp3Blog.Com
Home» Mujallar Fim» Kannywood: Sharhin Film Din “Mai Kyau”
Kannywood: Sharhin Film Din “Mai Kyau”
Suna: Mai Kyau Tsara
Labari: Nazir Alkanawi
Wata rana Bilkisu tana kwance bisa cinyar mahaifiyar ta sai aka aiko wani matashi akan ana sallama da ita a kofar gida, jin cewar wanda yazo wajen ta a kasa yake ba’a mota ba kuma yanayin da aka misalta mata shi ne yasa ta gane talaka ne futuk ba irin mazan da take so ba, hakan yasa taki fita don haduwa dashi har sai da ya sake aikowa yana yi mata magiya. Bayan ta fita ne sai taga wanda yake sallama da ita(Ali Nuhu) wanda anan take ba da bata lokaci ba ya fada mata cewar son ta yake yi da aure, hakan ne yayi matukar bata mamaki ta soma nuna masa aibun sa har dai suka rabu dashi magana mai dadi bata fito daga bakin ta ba. Bayan dan wani lokaci sai Bilkisu ta sake zuwa wajen almajira Nadiya (Fati Washa) ta bata sadaka, a sannan ne almajirar ta nunawa Bilkisu cewa tana son yin wata muhimmiyar magana da ita, amma sai Bilkisu ta nuna mata cewar sai ta sake samun lokaci zata zo wajen ta. Haka Bilkisu ta cigaba da yawo a gari yau itace da wannan namijin gobe kuma ta sake fita da wani namijin daban.
Wata rana Bilkisu Billi ta koma wajen almajira Nadiya akan tazo jin maganar da Nadiya din take son fada mata. A sannan ne Nadiya ta nuna wa Bilkisu cewa ta gane kusan rayuwar su iri daya ce don haka tana shawartar ta akan ta fidda duk mijin da yake son ta tayi aure tun kafin rayuwa ta juya mata baya ta koma yin bara ko kuma ta kare rayuwar ta a gidan kaso, duk da dama almajirar ta taba yiwa Bilkisu addu’a a baya kan cewar Allah ya bata miji na gari, amma a sannan sai Bilkisu ta nuna mata cewar ita ba miji bane matsalar ta domin tana da masoyan da suke son ta da aure har sama da guda ashirin. Hakan ne yasa bayan Bilkisu ta sake jin almajira Nadiya ta sake bata shawara akan yin aure don gujewa mummunan karshe, sai Bilkisu ta fusata gami da nuna cewar almajirar ta rainata ne saboda ganin cewar tana bata sadaka, har ta yunkura zata yi tafiyar ta sai almajira Nadiya ta sake kiran ta gami da nuna mata cewar lokacin da tana da kuruciya kamar na Bilkisun itama Nadiya Me Kyau ake ce mata kamar yadda ake kiran Bilkisu da Mai Kyau, kuma ita a nata zamanin har tafi Bilkisu kyau.
Jin hakan ne yasa Bilkisu ta cika da tsananin mamaki ta dawo wajen almajira Nadiya tana tambayar ta akan cewar ta yaya hakan zai kasance ace tsohuwa kamar ta amma a baya ta fita kyau? A nan ne almajira Nadiya take nuna mata cewar shi kyau bala’i ne sanadin kyawun ta ne ya jefa ta a cikin mummunan hali kuma duk wata mace mai kyau tana can cikin bariki ba ta zaune a wajen da ake aikata alheri, Bilkisu ta bukaci karin bayani amma sai almajira Nadiya ta nuna zata bata labarin rayuwar ta amma sai dai su ta shi daga nan kan hanya su koma gidan almajira Nadiya, nan fa Bilkisu ta amince suka tafi gidan almajira Nadiya. A can ne almajira Nadiya (Fati Washa) ta soma bawa Bilkisu labarin tarihin rayuwar ta na tun daga sanda aka haifeta mahaifiyar ta (Maryam Ctb) ta dauki burin duniya ta dora mata gami da cin alwashin cewa ‘yar ta Nadiya tafi karfin auren talaka sai mai kudi ko mai mulki, yayin da shi kuma mahaifin Nadiya (Bashir Na Yaya) ya kasance mutum ne shi talaka mai gudun duniya wanda abin duniya bai dameshi ba. A kullum burin sa shine ya aurar da ‘yar sa Nadiya ga mutum me rufin asiri, yayin da ita kuma matarsa mahaifiyar Nadiya ta nuna sam ‘yarta ba zata auri talaka ba, haka itama Nadiya ta goyi da bayan mahaifiyar ta duk suka ki amincewa sa zabin sa. Nadiya kuwa ta cigaba da bin maza kowa yazo wajen ta to sai don yana sha’awar ta ne yake zuwa wajen ta ba wai don yana son ta ba.
Akwai wani saurayin ta da suka jima tare dashi (Adam M. Adam) wanda ta nuna tana so ya fito suyi aure tunda ta bijirowa zabin mahaifin ta, amma sai ya nuna sam shi bai shirya aure ba kuma iyayen sa ma ba zasuyi masa aure a wannan lokacin ba, hasali ma shi kasar waje zai tafi karo karatu mai zurfi, haka dai ya rabu da Nadiya saboda taje masa da zancen aure, ana haka ne suka hadu da wani saurayi dan makaranta Aminu (Umar Gombe) wanda shi kuma ya nuna mata cewar auren ta yake son yi kuma na kyawun ta bane yasa zai aureta haka kawai yake son ta, jin hakan yasa Nadiya ta nuna masa rashin amincewar ta saboda tana ganin cewa shi mutum ne kamili bata dace dashi ba, duk da hakan Aminu bai daina bibiyar ta ba saboda ya nuna cewar da gaske shi zai iya auren ta a kowanne irin hali bai damu da yawon da take yi na bin mazan banza ba, ana tsaka da haka ne sai Nadiya ta samu juna biyu, iyayen ta suka rutsa ta da tambayar wanda yayi mata ciki amma ta nuna cewar itama bata sani ba saboda suna da yawa, sai da suka dage sannan ta fada musu cewar Aminu ne yayi mata cikin, jin hakan yasa mahaifin Nadiya (Bashir Na Yaya) ya tafi wajen iyayen Aminu ya sanar dasu halin da ake ciki duk da a zahiri shi Aminu yasan da cewa Nadiya kazafi tayi masa domin ba shi yayi mata ciki ba. Haka iyayen Aminu suka yanke hukuncin za su aura masa Nadiya tunda shi ya bata mata rayuwar ta. Jin hakan ne yasa Aminu ya tari Nadiya a hanya ya nuna mata rashin jin dadi akan kazafin da tayi masa sannan ya nuna zai tafi ba zata sake ganin sa ba. Bayan Nadiya ta koma gida ne ta tarar da gawar mahaifin ta wanda bakin ciki ya kashe shi, ganin mahaifiyar ta tana kuka ita ma sai ta kara tsananta kuka fiye da wanda ta shigo gidan dashi. Bayan mutuwar mahaifin Nadiya ne aka koresu daga gidan.
Nadiya ta cigaba da wahala har zuwa tsufanta. Bayan almajira Nadiya ta gama bawa Bilkisu labarin rayuwar ta sai jikin Bilkisu yayi sanyi ta kama kuka sannan ta tafi taje ta shafa bakin shuni a fuskar ta saboda ta tsani kyawun fuskar da take dashi, bayan komawar ta gida ne ta nuna wa mahaifiyar ta illar da kyawun ta ya jawo mata sannan ta shiryu ta daina yawon bin maza. Yayin da daga karshe kuma ta amince ta auri (Ali Nuhu) talakan da yake sana’ar aski wanda ya nuna yana son ta.
Saidai abin mamaki bayan an daura mata aure sai suka ga an kawo kyawawan motoci masu tsada an kwashi amarya da ‘yan rakiyar ta, hakan ne ya bawa kowa mamaki musamman kawayen Bilkius ‘yan bariki wadanda suka zo don ganewa idanun su irin gidan talakan da Bilkisu ta aura. Anan ne suka fahimci cewa ashe attajirin me kudi ta aura.
1- Anyi kokari wajen nuna illar karuwanci wanda wasu matan suke jefa kan su ciki saboda wani dalili na kyawun surar da Allah ya basu ko kuma son abin duniya dake rudar su. 2- Jaruman sun yi kokari, musamman Bilkisu (Asiya Ahmad) wadda ta kasace sabuwar jaruma. 3- Fim din ya nuna cewa duk abinda yake rabon ka zaka same shi in kayi hakuri ko da kuwa ba ka bi ta mummunar hanya ba, kamar yadda a karshe Bilkisu ta auri attajiri. 4- Kalaman jaruman wato (Dialogue) sun yi dadi gami da ma’ana.
Fim din ya fadakar kuma labarin ya tafi kai tsaye bai karye ba, sai dai kuma bai dace a nuna wa me kallo cewa duk wata mace kyakykyawa tana cikin bala’i ba, domin a kowace irin al’umma akan samu mutum na gari ba batacce kadai ba, ba zai taba yiwu wa ace duk wasu mata masu kyau a duniya halayyar su ta zamo iri daya da kyawawan matan da akayi bayani a cikin fim din nan ba. Wallahu a’alamu! Read More at: https://leadershipayau.com/2018/09/30/sharhin-fim-din-mai-kyau/